৫ জানুয়ারি পালনকে কেন্দ্র করে দেশের রাজনীতি সংঘাতময় হয়ে ওঠার যে আশঙ্কা তৈরি হয়েছিল, আওয়ামী লীগ এবং বিএনপির নেতৃত্ব শুভবুদ্ধির পরিচয় দেওয়ায় তা এড়ানো সম্ভব হয়েছে। এক ধরনের অঘোষিত সমঝোতার ভিত্তিতে ৫ জানুয়ারি আওয়ামী লীগ ঢাকায় দুটি এবং বিএনপি একটি সমাবেশ করেছে। দেশের অন্যান্য স্থানেও আওয়ামী লীগ ও বিএনপি পৃথক পৃথক সমাবেশ করেছে। কোথাও কোনো অপ্রীতিকর ঘটনা ঘটেনি। আইনশৃঙ্খলা বাহিনী কঠোর সতর্কতামূলক অবস্থানে থাকার কারণেই শুধু সংঘাত হয়নি, তা নয়। উভয় দলের শীর্ষ নেতৃত্ব থেকে শুরু করে সকল পর্যায়ের নেতাকর্মীরা চেয়েছেন বলেই ৫ জানুয়ারি দিনটি শান্তিতে কেটেছে। নতুন বছরের রাজনীতি সংঘাতমুক্ত হবে- এই আশাবাদ মানুষের মধ্যে দানা বাঁধতে শুরু করেছে। সরকারের প্রধান প্রতিপক্ষ বিএনপি নিশ্চয়ই এতদিনে ঠেকে শিখেছে। সরকার এবং আওয়ামী লীগের শক্তি সম্পর্কে তাদের ধারণা হয়েছে। সহসাই তারা আর কোনও হঠকারিতার পরিচয় দেবে না বলেই পর্যবেক্ষকরা মনে করছেন। ৫ জানুয়ারি উভয় পক্ষ শান্তি ও সমঝোতার অনুকূলেই কথা বলেছেন।